V dňoch od 29. februára do 4. marca 2016 sa uskutočnil lyžiarsky kurz v stredisku Porač park. Lyžiarskeho kurzu sa zúčastnilo 40 žiakov. Žiaci boli rozdelení do štyroch družstiev podľa výkonnosti. V 3. a 4. družstve boli žiaci, ktorí na lyžiach stáli prvýkrát. Mierne pokročilí žiaci boli v 2. družstve a najlepší lyžiari boli v 1. družstve.   
 Aj napriek tomu, že počasie nám veľmi neprialo – prvé dva dni pršalo – tak sme sa cítili veľmi dobre. Namiesto lyžovania sme mali k dispozícií telocvičňu, bazén a bar, v ktorom bol bowling, stolný futbal, x-box, biliard a iné hry. Všetky tieto športové priestory sme mohli využívať každý deň, koľko sme chceli.   
 Od stredy sme začali lyžovať. Nelyžiari (3. a 4. družstvo) si začali osvojovať základy lyžovania pod vedením pani učiteľky Janečkovej a Géciovej. Mnohí z nich už v tento deň začali „vlekovať“ a získané zručnosti mohli rozvíjať na väčšom svahu – hoom. Druhé družstvo pracovalo pod vedením pani učiteľky Miženkovej – tí si zopakovali osvojené základy najprv iba šľapaním, až potom mohli ísť na vlek. Na ďalší deň polovica z nich mohla jazdiť na vleku v dĺžke 800 metrov. Prvé družstvo pracovalo pod vedením pána riaditeľa Gajdoša – tam boli najlepší lyžiari. V posledný deň sa uskutočnili preteky, kde si žiaci otestovali svoje zručnosti. Taktiež sa konal aj karneval na lyžiach, pri ktorom sa žiaci zabavili a tí najlepší dostali ocenenia. Uskutočnila sa aj nočná hra, ktorá bola veľmi zaujímavá, náučná a samozrejme aj zábavná.   
 Každý večer sme sa stretli v spoločnej miestnosti, kde sme si vyhodnotili celý denný program. Mnohí z nás boli ocenení vecnými, ale aj sladkými odmenami. Po večeri sme mali čas aj na zábavu, ale hlavne na oddych.   
(Martina Piptová, 8. A)